次韻張安撫李侍郎同賦茯苓酥
作者：項安世
朝代：宋

paragraphs: 山人採藥晞喬松，披雲扶石松根空。
搗霜餌玉得不死，大藥真與神靈通。
論功合在金石上，何意坐隨脂澤融。
誰令千古玉環穢，涴此萬壑寒林風。
煎膏桐乳彼何物，滑咽潤頰誇微功。
嗟哉可弔不可賀，吾道至此寧非窮。
梁公一生面如鐵，阿武家兒看花月。
魯公言言秋霜烈，作文佞仙要仙訣。
曲江翻愛軟美人，此理至今吾未徹。
元忠獨立孟青時，晚歲脂韋事凄切。
微之年少本不凡，老作瓜蠅豈非拙。
精金和鉛怕先缺，脂麻煮茗那可說。
千年妙質當珀化，一啜微甘差劍吷。
作詩自警勿示人，同志相期在全節。